Rolene Strauss: ‘Ek is steeds die kaalvoetmeisie wat boom klim’Rolene Strauss, Mej. Wêreld 2014 Foto: www.doisongphapluat.com Rolene Strauss, Mej. Wêreld 2014, hou vol sy is steeds die kaalvoetmeisie wat een keer in ŉ boom in die Krugerwildtuin vir haar ouers gesit en wag het nadat sy verdwaal het. Dit is wie ek is, ek is die meisie wat kaalvoet loop en bome klim. Strauss (22), van Volksrust in Mpumalanga, is verlede Sondag as Suid-Afrika se derde Mej. Wêreld gekroon. Sy het Saterdag na Suid-Afrika teruggekeer en het helde-ontvangs by die OR Tambo Internasionale-lughawe gekry. Volgens Strauss wil sy graag ŉ nalatenskap agterlaat in plaas daarvan om net op die uiterlike te fokus. Die vierdejaar mediese student het egter ook ŉ grapperige kant. Indien jy enige drie mense vir ete kon nooi, wie sou dit wees? “President Jacob Zuma, Melinda Gates, vrou van Bill Gates, en Aishwarya Rai, 1994 se Mej. Wêreld.” Jou gunstelingboek? “Ek het onlangs The Monk Who Sold His Ferrari gelees en dit het my lewe verander. Dit het my uitkyk op die lewe verander en weer laat besef dat jy die mag het om te bepaal waar jy wil wees.” Hoe bly jy fiks? “Ek is baie sportief en hou daarvan om aktief te wees. Ek hou daarvan om dinge saam my pa te doen wanneer ek tyd het. Ek probeer soveel as moontlik by die gimnasium uitkom maar dit is nie maklik nie. Ek het besef mens kan enige plek oefen. Wanneer daar nie ŉ gimnasium is nie spring ek sommer tou.” Ergste dag van haar lewe “Toe ek 16 jaar oud was, het ek alleen oorsee gereis. Ek was baie alleen en het gevoel modelwerk is nie vir my nie. Ek het vir iets gesoek om my te dwing om na Suid-Afrika terug te keer waarna ŉ spinnekop my gebyt het. Ek was alleen in Duitsland in daardie stadium en moes ŉ operasie ondergaan. Dit was die ergste dag van my lewe. Ek was alleen in ŉ vreemde land, ŉ spinnekop het my gebyt en ek het niemand gehad op my te help nie.” Volgens Strauss sal sy daarvan gehou het om ŉ superheld te wees. Superhelde kan enigiets doen en enigiemand help. Ek glo as vrouens het ons klaar die magic. My naam sou Prinses Vryheid gewees het. Vryheid is so pragtige woord, dit beteken so baie. In Suid-Afrika het ons vryheid van spraak, onderwys en geloof. Strauss gaan die feesseisoen saam met haar familie deurbring. Wanneer haar jaar as Mej. Wêreld verby is, wil sy graag haar studies voltooi en ŉ dokter word, soos haar pa.